CELEX: 32011D0089
Language: bg
Date: 2011-02-08 00:00:00
Title: 2011/89/ЕС: Решение на Комисията от 8 февруари 2011 година относно финансово участие на Съюза за изследвания на Ку-треската, провеждани от Нидерландия (нотифицирано под номер C(2011) 554)

9.2.2011   
            
            
               BG
            
            
               Официален вестник на Европейския съюз
            
            
               L 34/72
            
         РЕШЕНИЕ НА КОМИСИЯТА
   от 8 февруари 2011 година
   относно финансово участие на Съюза за изследвания на Ку-треската, провеждани от Нидерландия
   (нотифицирано под номер C(2011) 554)
   (само текстът на нидерландски език е автентичен)
   (2011/89/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение 2009/470/ЕО на Съвета от 25 май 2009 г. относно разходите във ветеринарната област (1), и по-специално член 23 от него,
   като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим към общия бюджет на Европейските общности (2) (наричан по-долу „Финансовият регламент“), и по-специално член 75 от него,
   като взе предвид Регламент (ЕО, Евратом) № 2342/2002 на Комисията от 23 декември 2002 г. относно определянето на подробни правила за прилагането на Регламент (ЕО, Евратом) № 1605/2002 на Съвета относно Финансовия регламент, приложим към общия бюджет на Европейските общности (3) (наричани по-долу „правилата за прилагане“), и по-специално член 90 от него,
   като има предвид, че:
   
               (1)
            
            
               В съответствие с член 75 от Финансовия регламент и член 90, параграф 1 от правилата за прилагане поемането на разходи от бюджета на Европейския съюз се предхожда от решение за финансиране, в което се предвиждат съществените елементи на предполагащото разходи действие и което е прието от институцията или от органите, на които институцията е делегирала правомощия.
            
         
               (2)
            
            
               Ку-треската e силно заразна зоонозна болест, която се причинява от патогена Coxiella burnetii, който е широко разпространен почти в целия свят. Много домашни и диви животни могат да бъдат преносители на болестта, но основните преносители са говедата, козите и овцете.
            
         
               (3)
            
            
               В ЕС не съществуват хармонизирани правила по отношение на уведомяването или контрола на Ку-треската при животните. Мерките за контрол на болестта обикновено се вземат на национално или регионално равнище, или дори на равнището на отделното стопанство.
            
         
               (4)
            
            
               Според становището на ЕОБХ от 27 април 2010 г. (4) цялостното отражение на Ку-треската върху здравето на човека и домашните преживни животни в държавите-членки на ЕС е ограничено. Въпреки това при определени епидемиологични условия и за определени рискови групи въздействието върху общественото здраве, а оттук и върху обществото и/или икономиката, може да бъде съществено.
            
         
               (5)
            
            
               През 2008 г. и 2009 г. в Нидерландия бе наблюдавано значително нарастване на броя на случаите на Ку-треска при хората, като няколко от случаите завършиха фатално за заразените. Епидемиологичните изследвания установиха връзка с големи стопанства с млечни кози в региона, където през последното десетилетие този специален тип млечно производство претърпя бързо развитие. Въпреки това в гореспоменатото становище на ЕОБХ се посочва, че все още не са ясни точните причини за възникването на клинични проблеми в животинските популации през 2005 г. и за нарастването на броя на случаите сред хората през 2007 г.
            
         
               (6)
            
            
               На 24 март 2010 г. нидерландското Министерство на земеделието, природата и качеството на храните подаде искане за съфинансиране в съответствие с Решение 2009/470/ЕО за технически и научни изследвания на динамиката на болестта и ефективността на възможни мерки за контрол, приложими при домашните преживни животни, като например ваксинация на козите.
            
         
               (7)
            
            
               Изследванията, за които Нидерландия е поискала съвместно финансиране, ще бъдат насочени и в следните области: i) характеризиране на различните генотипове на Coxiella burnetii, които съществуват при различните животински видове в Нидерландия, и разликите по отношение на тяхната вирулентност, ако има такава; ii) патогенността на Coxiella burnetii при бременни и небременни кози; iii) оцеляването на Coxiella burnetii в тор; и iv) подходящи средства за дезинфекция.
            
         
               (8)
            
            
               Съгласно член 22 от Решение 2009/470/ЕО Съюзът може да предприема или да подпомага държавите-членки или международните организации да предприемат необходимите технически и научни мерки за развитието на законодателство на ЕС във ветеринарната област и за развитието на ветеринарното образование или обучение.
            
         
               (9)
            
            
               За изследванията на Ку-треската в Нидерландия следва да бъде предоставено финансово участие, тъй като резултатите от тях могат да доведат до нови познания, които да допринесат за възможно бъдещо развитие на законодателство на Съюза във ветеринарната област, по-специално по отношение на възможното приемане на хармонизирани правила за наблюдение и докладване относно тази болест.
            
         
               (10)
            
            
               Съгласно Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (5) ветеринарните мерки се финансират от Европейския фонд за гарантиране на земеделието. За целите на финансовия контрол се прилагат членове 9, 36 и 37 от посочения регламент.
            
         
               (11)
            
            
               Изплащането на финансовото участие се извършва, при условие че планираните изследвания действително са били извършени и властите са предоставили цялата необходима информация на Комисията.
            
         
               (12)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   1.   Съюзът предоставя на Нидерландия финансова помощ за изследвания на Ку-треската съгласно обобщението в приложението. Настоящото решение представлява решение за финансиране по смисъла на член 75 от Финансовия регламент.
   2.   Необходимо е да са изпълнени следните условия:
   
               а)
            
            
               резултатите от изследванията трябва да бъдат предоставени на Комисията и на всички държави-членки и да бъдат представени на Постоянния комитет по хранителната верига и здравето на животните;
            
         
               б)
            
            
               Нидерландия трябва да представи на Комисията не по-късно от 31 март 2012 г. окончателен технически и финансов доклад, като финансовият доклад трябва да бъде подкрепен със съпътстващи документи, удостоверяващи направените разходи и постигнатите резултати.
            
         Член 2
   1.   Максималният размер на участието, разрешен с настоящото решение, за разходите, направени за дейността, посочена в член 1, параграф 1, възлиза на 500 000 EUR, които следва да бъдат отпуснати по следния бюджетен ред от общия бюджет на Европейския съюз за 2011 г.:
   
               —
            
            
               бюджетен ред 17 04 02 01: 500 000 EUR.
            
         2.   Финансовата помощ от Съюза се изплаща след представяне на докладите и съпътстващите документи, посочени в член 1, параграф 2, буква б).
   Член 3
   Адресат на настоящото решение е Нидерландия.
   
      Съставено в Брюксел на 8 февруари 2011 година.
      
         
            За Комисията
         
         John DALLI
         
            Член на Комисията
         
      
   
   
      (1)  ОВ L 155, 18.6.2009 г., стр. 30.
   
      (2)  ОВ L 248, 16.9.2002 г., стр. 1.
   
      (3)  ОВ L 357, 31.12.2002 г., стр. 1.
   
      (4)  Група на ЕОБХ по здравето и хуманно отношение към животните (AHAW); Научно становище относно Ку-треската. EFSA Journal (Бюлетин на ЕОБХ) 2010 г.; 8(5):1595. [114 рр.]. doi:10.2903/j.efsa.2010.159.
   
      (5)  ОВ L 209, 11.8.2005 г., стр. 1.
   
      ПРИЛОЖЕНИЕ
      
         Описание на техническите и научните изследвания на епидемиологията на Ку-треската и ефикасността на възможни мерки за контрол при домашните преживни животни, посочени в член 1, параграф 1
      
      
                  Проект 1
               
               
                  :
               
               
                  „Ку-треска при козите“: включва култивирането на C. burnetii и характеризирането на C. burnetii от различните съществуващи в Нидерландия генотипове. Проектът включва също оцеляването на C. burnetii в тор, различните начини за заразяване, развитието на имунитет, разпространението на C. burnetii в бременни и небременни кози и обща информация относно патогенезата на C. burnetii.
               
            
                  Проект 2
               
               
                  :
               
               
                  „Оценка на вирулентността на щамовете на C. burnetii при козите“: изследва въпроса дали настоящият нидерландски щам при козите е по-вирулентен от други щамове на C. burnetii.
                  
               
            
                  Проект 3
               
               
                  :
               
               
                  „Патогенеза на Ку-треската“: изучава патогенезата на заразите с C. burnetii при козите; ролята на бременността в патогенезата на заразите с C. burnetii; изграждането на клетъчен и хуморален имунитет; разликите във вирулентността на щамовете на C. burnetii при козите и защитния имунитет на естествената инфекция. Познаването на патогенезата и пренасянето на болестта в стадото ще позволи да бъдат разбрани по-добре резултатите от диагностичните тестове.
               
            
                  Проект 4
               
               
                  :
               
               
                  „Инвентаризация на щамовете на Ку-треска при говедата, овцете, кучетата и котките“: изследва отношението между пациенти с Ку-треска и възможни животински източници на зараза. Целта е да се направи сравнение на щамовете на Ку-треска, открити в различни животински видове, с щамовете, намерени при хора. Това е важно, за да могат да се изключат като източник на зараза при човека и други животни освен млечните кози.
               
            
                  Проект 5
               
               
                  :
               
               
                  „Ефективност на ваксинацията“: сравнява изследвания на място, проведени в миналото, най-вече във Франция, с нови изследвания на място в Нидерландия, за да се направи оценка на ефикасността на ваксинацията срещу Ку-треска при козите.
               
            
                  Проект 6
               
               
                  :
               
               
                  „Търсене на подходящи средства за дезинфекция“: има за цел да определи подходящи продукти за дезинфекция и да оцени дали материали като дърво, слама, почва и тор могат да бъдат ефективно дезинфектирани. Проектът включва: i) определяне на критерии за продукти за дезинфектиране; ii) инактивиране на C. burnetii и на спори на C. burnetii в чисти флуиди; iii) инактивиране на C. burnetii и на спори на C. burnetii върху комплексни материали и в тор; и iv) инактивиране на C. burnetii и на спори на C. burnetii върху комплексни повърхности.